1979 йылда Башҡорт дәүләт университетын тамамлай һәм А. А. Жданов исемендәге Ленинград университетының психология факультетына стажер-тикшеренеүсе итеп алына. Бер йыллыҡ стажировка үткәндән һуң, 1980 йылда ошо уҡ университеттың аспирантураһына уҡырға инә һәм 1983 йылда кандидатлыҡ диссертацияһын яҡлай. Бынан ары Башҡорт дәүләт университетында ассистент булып, артабан психология кафедраһында доцент, өлкән ғилми хеҙмәткәр булып эшләй, аҙаҡтан Бөтә Союз профессиональ-техник белем биреү ғилми-тикшеренеү институтында педагогик психология лабораторияһы мөдире (Ленинград) була. 1992 йылда Ленинград университетының психология факультетында докторлыҡ диссертацияһын яҡлай. Һуңынан Санкт-Петербург дәүләт университетының дөйөм психология кафедраһында профессор булып эшләй; психология факультеты деканының фәнни эштәр буйынса урынбаҫары була. 1996 йылда Рәсәй авторҙар йәмғиәтенең ағза-корреспонденты итеп һайлана.1998 йылда Санкт-Петербург университетының психология факультетында шәхес педагогикаһы һәм психологияһы кафедраһын булдыра, уның беренсе мөдире итеп һайлана. 2000—2004 йылдарҙа — РФ президенты ҡарамағындағы Рәсәй Академияһының дәүләт хеҙмәте (Мәскәү) профессиональ эшмәкәрлек акмеология һәм психология кафедраһында профессор. 2004 йылдан — Рәсәй Эске эштәр министрлығының Мәскәү университетында психология кафедраһы профессоры, бер үк ваҡытта (2006 й.) — Федераль социаль проекттың башҡарма директоры һәм ғилми етәксеһе. 2016 йылда Рәсәй авторҙар йәмғиәтенең академигы итеп һайлана.